[pic] | COMISIA EUROPEANĂ |

Bruxelles, 30.11.2010

COM(2010) 696 final

.

RAPORT AL COMISIEI CĂTRE PARLAMENTUL EUROPEAN ȘI CONSILIU

privind cheltuielile FEGA Sistemul de avertizare rapidă Nr. 7-10/2010

CUPRINS

1. Introducere 3

2. Venituri alocate FEGA 3

3. Venituri provenite din sumele temporare pentru restructurare (sectorul zahărului) 4

4. Observații privind execuția provizorie a bugetului FEGA pentru 2010 4

5. Execuția veniturilor alocate FEGA 7

6. Execuția veniturilor provenite din sumele temporare pentru restructurare (sectorul zahărului) 7

7. Execuția fondului de restructurare a sectorului zahărului 8

8. Concluzii 8

ANEXĂ : | UTILIZAREA PROVIZORIE A CREDITELOR FEGA PÂNă LA 31.8.2010 |

INTRODUCERE

Pentru perioada 16 octombrie 2009 - 31 august 2010, nivelul real de execuție a bugetului raportat la profilul cheltuielilor prevăzut de indicator, stabilit pe baza dispozițiilor articolului 20 din Regulamentul (CE) nr. 1290/2005 al Consiliului[1], este prezentat în tabelul anexat.

VENITURI ALOCATE FEGA

Pe baza dispozițiilor articolului 34 din Regulamentul (CE) nr. 1290/2005 al Consiliului privind finanțarea politicii agricole comune, se consideră că veniturile provenite din corecții financiare efectuate în temeiul deciziilor de verificare a conformității, din nereguli și din taxa pentru depășirea cotei de lapte sunt venituri alocate pentru finanțarea cheltuielilor FEGA. Conform acestor dispoziții, veniturile alocate pot fi utilizate pentru a acoperi finanțarea cheltuielilor FEGA suportate de către statele membre. În cazul în care o parte a acestor venituri nu este utilizată, aceasta va fi reportată în mod automat în exercițiul financiar următor[2].

Astfel cum s-a menționat anterior în rapoartele privind sistemul de avertizare rapidă, Comisia estima că veniturile alocate disponibile se ridică la 922 milioane EUR, și anume:

- veniturile alocate prevăzute a fi generate în cursul exercițiului financiar 2010 au fost estimate la 789 milioane EUR; s-a preconizat obținerea sumelor de 600 milioane EUR și, respectiv, 91 milioane EUR, din corecțiile efectuate în urma verificării conformității și din nereguli; veniturile provenind din taxa pentru depășirea cotei de lapte au fost estimate la 98 milioane EUR;

- suma veniturilor alocate preconizate a fi reportate din exercițiul financiar 2009 în 2010 a fost estimată la 133 milioane EUR.

Comisia a alocat aceste venituri de 922 milioane EUR către două scheme, și anume:

- s-au alocat 222 milioane EUR pentru fondurile operaționale destinate organizațiilor de producători din sectorul fructelor și legumelor și

- 700 milioane EUR pentru schema de plată unică.

La final, în conformitate cu scrisoarea rectificativă a Comisiei, autoritatea bugetară a votat credite în valoare de 547 milioane EUR și, respectiv, de 28 480 milioane EUR pentru cele două scheme. Suma creditelor votate și a veniturilor alocate menționate anterior corespunde unei estimări totale a nevoii de credite de 769 milioane EUR pentru fondurile operaționale destinate organizațiilor de producători din sectorul fructelor și legumelor și de 29 180 milioane EUR pentru schema de plată unică.

În tabelul anexat, care prezintă execuția provizorie a bugetului pentru 2010 pentru perioada de până la 31.8.2010, creditele votate pentru cele două scheme menționate anterior sunt incluse în creditele bugetare inițiale pentru sectorul fructelor și legumelor și pentru sectorul ajutoarelor directe decuplate, care se ridică la 720,1 milioane EUR și, respectiv, 33 272 milioane EUR, fără a ține seama de veniturile alocate menționate anterior. După includerea veniturilor alocate acestor sectoare, totalul creditelor prevăzute în bugetul pentru 2010 este de 942,1 milioane EUR pentru sectorul fructelor și legumelor și de 33 972 milioane EUR pentru ajutoarele directe decuplate.

VENITURI PROVENITE DIN SUMELE TEMPORARE PENTRU RESTRUCTURARE (SECTORUL ZAHăRULUI)

Sumele temporare acordate pentru restructurarea sectorului zahărului sunt considerate ca fiind venituri alocate, destinate finanțării ajutorului pentru restructurarea acestui sector și a altor ajutoare prevăzute de Fondul de restructurare a sectorului zahărului. Astfel cum s-a subliniat în rapoartele privind sistemul de avertizare rapidă, în 2010, aceste venituri erau estimate la 606,8 milioane EUR. În același timp se preconiza reportarea sumei de 717,9 milioane EUR din exercițiul financiar 2009 în 2010.

OBSERVAțII PRIVIND EXECUțIA PROVIZORIE A BUGETULUI FEGA PENTRU 2010

Mai jos figurează un scurt comentariu privind anumite articole din buget care prezintă, sau vor prezenta la sfârșitul exercițiului financiar, cele mai importante diferențe dintre nivelul real și cel prevăzut al execuției bugetului pentru 2010:

Măsuri de piață

Absorbția creditelor pentru intervenții pe piețele agricole a fost mai redusă cu 422,1 milioane EUR decât nivelul prevăzut de indicator la 31.8.2010. Această diferență se datorează, în primul rând, programelor alimentare și sectoarelor laptelui și produselor lactate care, la momentul actual, prezintă o subutilizare semnificativă a creditelor. În același timp, alte sectoare, cum sunt sectorul fructelor și legumelor și sectorul vitivinicol, prezintă o depășire a creditelor.

Cereale (+36,4 milioane EUR)

Absorbția mai rapidă a creditelor în acest moment, în comparație cu nivelul indicatorului se datorează, în primul rând, intrării unor cantități mai mari de cereale în depozitare publică, precum și ritmului acestor intrări în depozitare publică, mai accelerat decât ritmul luat în considerare la stabilirea indicatorului pentru 2010. Comisia consideră că cheltuielile care vor fi efectuate pentru această schemă până la sfârșitul exercițiului financiar vor fi mai ridicate decât creditele prevăzute inițial pentru aceasta în bugetul pentru 2010.

Restituirile pentru produsele neincluse în anexa I (-52,5 milioane EUR)

Absorbția mai lentă a creditelor în acest moment, în comparație cu nivelul indicatorului, se datorează în primul rând cheltuielilor mai reduse efectuate de statele membre pentru plata restituirilor la export pentru produsele lactate conținute în produsele agricole prelucrate pe care le exportă. Acest lucru se datorează situației piețelor produselor lactate, care s-a ameliorat considerabil în comparație cu cea de la momentul elaborării scrisorii rectificative pentru exercițiul financiar 2010. Ca urmare a acestei ameliorări, Comisia a întrerupt plata restituirilor la export pentru produsele lactate în noiembrie 2009. Comisia consideră că, până la sfârșitul exercițiului financiar, se vor înregistra economii bugetare în acest sector.

Programe alimentare (- 208,8 milioane EUR)

Absorbția creditelor sub nivelul indicatorului în acest moment se datorează, în primul rând, decalajului dintre momentul când statele membre declară cantitățile de produse ca fiind scoase din depozit și momentul când statele membre le declară ca fiind preluate pentru distribuire în conformitate cu planul. Mai mult, se preconizează a fi declarate cheltuieli suplimentare până la sfârșitul exercițiului financiar, întrucât produsele lactate pot fi scoase din depozit până la sfârșitul lunii septembrie 2010 în loc de a fi scoase la termenul curent de la sfârșitul lunii august 2010. În acest stadiu, Comisia consideră că acest ritm de execuție a schemei se va accelera până la sfârșitul exercițiului financiar, astfel cum a fost cazul planului pentru 2009.

Fructe și legume (+ 60,9 milioane EUR în comparație cu creditele votate)

Acest nivel de execuție rezultă din aplicarea indicatorului pentru perioada de până la 31.8.2010 creditelor bugetare votate care nu includ veniturile care au fost alocate acestui sector. (NB: Pentru detalii, a se vedea punctul 2 menționat anterior).

NB: Pentru facilitarea lecturii, Comisia a introdus o notă de subsol * la tabelul privind execuția provizorie care figurează în tabelul anexat. Nota respectivă arată care ar fi situația dacă indicatorul de la 31.8.2010 s-ar fi aplicat creditelor totale preconizate a fi disponibile pentru finanțarea acestui sector. Astfel cum s-a arătat anterior la punctul 2, finanțarea totală preconizată a fi disponibilă pentru acest sector se compune din creditele bugetare votate, în valoare de 720,1 milioane EUR, și din veniturile alocate sectorului, estimate la 222,0 milioane EUR. Prin urmare, dacă indicatorul s-ar fi aplicat la finanțarea totală de 942,1 milioane EUR, preconizată a fi disponibilă pentru acest sector, ar fi apărut o subutilizare de – 96,0 milioane EUR.

În acest stadiu, Comisia consideră că se vor înregistra economii nesemnificative în acest sector, întrucât se preconizează că plățile prevăzute pentru fondurile operaționale destinate organizațiilor producătoare vor fi mai scăzute decât nevoile prevăzute inițial.

Produse din sectorul vitivinicol (+73,2 milioane EUR)

În comparație cu nivelul creditelor bugetare evidențiate de indicator la 31 august 2010, această tendință de depășire a creditelor bugetare este rezultatul accelerării ritmului în care statele membre au efectuat plățile în primul rând pentru programele naționale de sprijin. În ceea ce privește plățile efectuate pentru aceste programe luând în considerare profilul cheltuielilor pentru acestea în 2009, se preconizează a fi efectuate cheltuieli suplimentare în ultimele 2 luni ale exercițiului financiar. Totuși, în acest stadiu, Comisia consideră că se vor înregistra economii nesemnificative în acest sector.

Lapte și produse lactate (-316,6 milioane EUR)

Situația piețelor produselor lactate s-a ameliorat în mod considerabil în comparație cu cea de la momentul elaborării scrisorii rectificative pentru exercițiul financiar 2010. Prin urmare, Comisia a întrerupt plata restituirilor la export pentru produsele lactate. Mai mult, în Uniunea Europeană prețurile de piață au crescut în mod semnificativ, stopând astfel intrarea de lapte praf degresat și unt în depozitare publică, ceea ce a condus la o stabilizare a cantităților depozitate pentru ambele produse. Utilizarea creditelor sub nivelul indicatorului, în acest stadiu, se datorează cheltuielilor mai scăzute efectuate în prezent în acest sector, având în vedere factorii menționați anterior. Prin urmare, Comisia consideră că se vor înregistra economii bugetare semnificative în acest sector.

Ajutoare directe

Utilizarea creditelor pentru ajutoarele directe a fost mai mare cu 429,3 milioane EUR decât nivelul evidențiat de indicator la 31.8.2010.

Ajutoare directe decuplate (+587,9 EUR în comparație cu creditele votate)

Acest nivel de execuție rezultă din aplicarea indicatorului pentru perioada de până la 31.8.2010 creditelor bugetare votate care nu includ veniturile care au fost alocate acestui sector. (NB: Pentru detalii a se vedea punctul 2 menționat anterior).

NB: pentru facilitarea lecturii, Comisia a introdus o notă de subsol * la tabelul privind execuția provizorie care figurează în tabelul anexat. Nota respectivă arată care ar fi fost situația dacă indicatorul de la 31.8.2010 s-ar fi aplicat creditelor totale preconizate a fi disponibile pentru finanțarea acestui sector. Astfel cum s-a arătat anterior la punctul 2, finanțarea totală preconizată a fi disponibilă pentru acest sector se compune din creditele bugetare votate, în valoare de 33 272 milioane EUR, și din veniturile alocate sectorului, estimate la 700 milioane EUR. Prin urmare, dacă indicatorul s-ar fi aplicat la finanțarea totală de 33 972 milioane EUR, preconizată a fi disponibilă pentru acest sector, rezultatul ar fi o subutilizare de – 110,8 milioane EUR, reprezentând 0,3% din finanțarea totală menționată anterior.

În acest stadiu, Comisia consideră că această subutilizare nesemnificativă arată că această schemă prezintă o rată de execuție mult mai bună în 2010 decât cea din 2009.

Alte ajutoare directe (-159,8 milioane EUR)

Acest profil de subutilizare se datorează în primul rând anumitor scheme cum ar fi primele pentru animale sau ajutorul pe suprafață pentru bumbac, în cazul cărora a fost declarat un număr mai scăzut de animale și de hectare în comparație cu numerele luate în considerare la momentul stabilirii bugetului pentru 2010. În prezent, Comisia consideră că se vor înregistra economii nesemnificative în acest sector.

Auditul cheltuielilor agricole

Închiderea conturilor exercițiilor financiare precedente (+ 234,2 milioane EUR)

Nivelul de execuție actual rezultă din compararea corecțiilor deja efectuate la închiderea conturilor cu nivelul indicatorului corespunzător la 31 august 2010. În acest stadiu, prezenta execuție a schemei arată o subutilizare de 234,2 milioane EUR a cheltuielilor negative din cadrul acestei scheme.

Trebuie remarcat că, deși, în scrisoarea rectificativă pentru 2010, Comisia a propus corecții în valoare de -80,0 milioane EUR, autoritatea bugetară a reținut suma de -310,0 milioane EUR. Comisia consideră că corecțiile preconizate, rezultate din deciziile sale de închidere a conturilor și din nerespectarea termenelor de plată a ajutoarelor de către statele membre, nu ar fi suficiente pentru acoperirea sumei extraordinare de -310 milioane EUR impuse de autoritatea bugetară. Comisia va fi nevoită să acopere deficitul important rezultat de credite bugetare negative prin credite bugetare pozitive, pentru a putea închide această linie bugetară în 2010.

EXECUțIA VENITURILOR ALOCATE FEGA

Tabelul anexat arată că, la 31 august 2010, fusese disponibilă suma de 900,3 milioane EUR, reprezentând venituri alocate, și anume:

- veniturile rezultate din corecții bazate pe deciziile de verificare a conformității s-au ridicat la 509,7 milioane EUR, sume suplimentare fiind prevăzute până la sfârșitul exercițiului financiar;

- veniturile rezultate în urma neregulilor se ridică la 146,4 milioane EUR și sunt, de asemenea, preconizate sume suplimentare până la sfârșitul exercițiului financiar și

- la ora actuală, ar trebui să fi fost colectate toate veniturile provenite din taxele pentru depășirea cotei de lapte, acestea ridicându-se la 102,6 milioane EUR, în comparație cu estimarea inițială, de 98 milioane EUR;

- în sfârșit, deși suma estimată inițial era de 133 milioane EUR, suma veniturilor alocate reportate din 2009 în 2010 s-a ridicat în final la 141,5 milioane EUR.

La 31 august 2010, suma veniturilor alocate colectate se ridică la 758,7 milioane și sunt preconizate a fi colectate sume suplimentare până la sfârșitul exercițiului financiar. În acest stadiu, Comisia consideră că, în final, veniturile alocate care vor fi disponibile în 2010 vor fi mai ridicate decât suma prevăzută inițial în cadrul bugetului pentru 2010. Trebuie remarcat că suma veniturilor alocate neutilizate colectate în 2010 va fi reportată în exercițiul financiar 2011.

EXECUțIA VENITURILOR PROVENITE DIN SUMELE TEMPORARE PENTRU RESTRUCTURARE (SECTORUL ZAHăRULUI)

Astfel cum s-a subliniat în rapoartele privind sistemul de avertizare rapidă, suma totală a veniturilor alocate puse la dispoziția bugetului pentru 2010 sub forma sumelor temporare pentru restructurare a ajuns la 1 375,1 milioane EUR.

EXECUțIA FONDULUI DE RESTRUCTURARE A SECTORULUI ZAHăRULUI

Până la sfârșitul lunii august 2010, statele membre au efectuat plăți de 244,5 milioane EUR pentru ajutoare destinate sectorului restructurat al zahărului, ajutoare de diversificare sau ajutoare destinate rafinării zahărului. În prezent, Comisia estimează că plățile care urmează a fi efectuate în baza acestei scheme în 2010 se ridică la 360 milioane. Prin urmare, acest nivel de execuție este considerat ca fiind temporar și sunt preconizate a fi plătite sume suplimentare până la sfârșitul exercițiului financiar.

C ONCLUZII

Execuția provizorie a creditelor bugetare ale FEGA pentru 2010, pentru perioada de până la 31 august 2010, arată că rambursările lunare către statele membre au depășit nivelul prevăzut de indicator cu aproximativ 222,4 milioane EUR. Această depășire a creditelor este generată în primul rând de cheltuielile pentru ajutoarele directe, în vreme ce, în privința cheltuielilor pentru intervenții pe piețele agricole, ameliorarea situației pe piața laptelui va conduce la economii, atât din cheltuielile prevăzute pentru restituirile la export pentru produsele lactate, cât și din cheltuielile prevăzute pentru depozitarea publică de unt și de lapte praf degresat.

În ceea ce privește creșterea de către autoritatea bugetară a corecțiilor de verificare contabilă cu – 230,0 milioane EUR, la un total de – 310,0 milioane EUR, Comisia preconizează că corecțiile impuse prin deciziile Comisiei privind închiderea conturilor și celelalte corecții privitoare la nerespectarea de către statele membre a termenelor de efectuare a plății ajutoarelor nu vor fi suficiente pentru finanțarea acestei cheltuieli negative. Proiectul de buget rectificativ nr. 10/2010 a inclus o reducere a creditelor cu 330 milioane EUR la capitolul 05 02 (intervenții pe piețele agricole). Prin urmare, Comisia preconizează că partea nefinanțată a cheltuielilor negative menționate anterior va fi acoperită parțial prin economii diverse la bugetul actual, în special prin veniturile alocate care vor fi disponibile în 2010.

ANEXĂ

[pic]

[1] JO L 209, 11.8.2005, p.1

[2] Veniturile alocate reportate trebuie să fie primele utilizate, înaintea creditelor votate de autoritatea bugetară sau a veniturilor alocate generate în cursul anului (articolul 10 din Regulamentul financiar).